Резолюция [1]

относно изборите и изборните процеси в страните от АКТБ и държавите-членки на ЕС

Съвместната парламентарна асамблея АКТБ-ЕС,

- свикана на заседание в Кигали (Руанда) от 19 до 22 ноември 2007 г.,

- като взе предвид член 17, параграф 1 от своя правилник,

- като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. ("Споразумението от Котону") [2], изменено в Люксембург на 25 юни 2005 г. [3], и по-специално член 8, член 17, параграф 2, членове 20, 31, 33, 96 и 97 от него,

- като подчертава, че "политическата среда, гарантираща мир, сигурност и стабилност, зачитане на правата на човека, демократичните принципи и принципът на правовата държава, както и доброто управление, са неделима част от дългосрочното развитие" (преамбюл към Споразумението от Котону),

- като подчертава, че в съответствие с член 9 от Споразумението за партньорство между АКТБ и ЕС "зачитането на правата на човека и основните свободи, включително зачитането на основните социални права, демокрацията, основана на принципа на правовата държава, и прозрачното и отчетно управление са неразделна част от устойчивото развитие",

- като подчертава, че съгласно член 11 от Споразумението за партньорство между АКТБ и ЕС страните трябва "да се стремят към активна, всеобхватна и интегрирана политика на изграждане на мир, предотвратяване и разрешаване на конфликти", основана на принципа за самостоятелност, и по-специално трябва да се съсредоточат върху изграждането на регионални капацитети,

- като взе предвид резолюцията си относно политическия диалог между АКТБ и ЕС (член 8 от Споразумението от Котону), приета на осмата сесия в Хага на 25 ноември 2004 г.,

- като взе предвид резолюцията си относно следконфликтното възстановяване на страните от АКТБ, приета на деветата сесия в Бамако на 21 април 2005 г.,

- като взе предвид резолюцията си относно ролята на националните парламенти за прилагането на Споразумението за партньорство от Котону, приета на десетата сесия в Единбург на 24 ноември 2005 г.,

- като взе предвид резолюцията си относно ролята на регионалната интеграция за насърчаване на мира и сигурността, приета на единадесетата сесия във Виена на 22 юни 2006 г.,

- като взе предвид резолюцията относно сътрудничеството между АКТБ и ЕС и участието в избирателните процеси в страните от АКТБ, както и ролята на Съвместната асамблея (ACP-EU 2748/99/fin),

- като взе предвид съобщението на Комисията до Съвета и Европейския парламент, озаглавено "Подкрепа и наблюдение на избори от страна на ЕС" (COM(2000)0191),

- като взе предвид резолюцията на Европейския парламент от 25 април 2002 г. относно съобщението на Комисията до Съвета и Европейския парламент относно ролята на Европейския съюз за популяризиране на правата на човека и демократизацията в трети страни [4],

- като взе предвид резолюцията на Европейския парламент от 15 март 2001 г. относно съобщението на Комисията относно подкрепата и наблюдението на избори от страна на ЕС [5],

- като взе предвид резолюциите на Европейския парламент от 31 март 2004 г. относно управлението в рамките на политиката за развитие на Европейския съюз [6] и от 6 април 2006 г. относно ефективността на помощите и корупцията в развиващите се страни [7],

- като взе предвид декларацията за принципите за международното наблюдение на изборите и Кодекса за поведение на международните наблюдатели от 24 октомври 2005 г., подкрепена от Европейския парламент на 16 май 2007 г.,

- като взе предвид Устава на ООН, Учредителния акт на Африканския съюз, Всеобщата декларация за правата на човека и всички приложими международни и регионални правни инструменти,

- като взе предвид Новото партньорство за развитие на Африка (НПРА), с което се установява механизъм за преглед на постиженията на африканските правителства във всички сектори чрез механизма за партньорска проверка в Африка (МППА),

- като взе предвид правните инструменти на ООН и други международни правни инструменти, в които се призовава за решителни, незабавни и устойчиви механизми за насърчителни действия за преодоляване на неравновесието, създадено от историята, традицията или обичаите, предотвратяващи участието на жените в обществената сфера,

- като взе предвид член 21, параграф 3 от Всеобщата декларация за правата на човека и Ангажиментите на ОССЕ, съгласувани в Копенхаген през 1990 г.,

- като взе предвид Хартата на Европейския съюз за основните права, провъзгласена в Ница на 7 декември 2000 г.,

- като взе предвид предложението за регламент на Съвета за създаване на Агенция на Европейския съюз за основните права,

- като взе предвид всички споразумения между Европейския съюз и трети страни,

- като взе предвид доклада на комисията по политически въпроси (ACP-EU 100.123/07/fin.),

A. като има предвид, че развитието и утвърждаването на демокрацията и на принципа на правовата държава, както и зачитането на правата на човека и основните свободи представляват глобална цел на общата външна политика и политика за сигурност (ОВППС) и са неразделна част от външната политика на Европейския съюз,

Б. като има предвид, че усилията за насърчаване на зачитането на правата на човека и демокрацията като основни цели на политиките на ЕС за външни отношения ще бъдат безплодни, ако присъщите им принципи не получат достатъчен приоритет по отношение на интересите, свързани със сигурността, както и на икономическите и политически интереси,

В. като има предвид, че намаляването на бедността — основна цел на политиката на Европейския съюз за развитие — изисква наличието на същинска демокрация с всеобщо участие и отговорни, некорумпирани правителства,

Г. като има предвид, че Съвместната парламентарна асамблея, която в действителност представлява народите на държавите от АКТБ и ЕС, е ключов компонент в отношенията между АКТБ и ЕС и може да окаже съществен принос за задълбочаване на политическото измерение на бъдещото сътрудничество между АКТБ и ЕС,

Д. като има предвид, че със Споразумението от Котону възлага мандат на Съвместната парламентарна асамблея на АКТБ-ЕС за популяризиране на демократичния процес чрез диалог и консултации,

Е. като има предвид, че Съвместната парламентарна асамблея на АКТБ-ЕС е единственият форум за диалог между парламентаристите от АКТБ и ЕС както по въпроси на правата на човека, така и по въпроси на демокрацията,

Ж. като има предвид, че демокрацията на политическо равнище предполага много повече от обикновеното периодично гласуване и обхваща целия процес на участие на гражданите в процеса на вземане на решения,

З. като има предвид, че правото на гражданите да участват във воденето на обществените дела може да бъде постигнато чрез широк спектър от демократични политически механизми,

И. като съзнава необходимостта от увеличаване на възможностите на парламентите на развиващите се страни с цел да им се позволи да упражняват ефективно правомощията си за контрол на изпълнителната власт и като бюджетен орган,

Й. като признава, че участието на недържавните субекти и гражданското общество е жизненоважно за функционирането на демокрацията, както и ролята, която църквите и религиозните общности или организации, традиционните лидери на общностите и гражданското общество под формата на неправителствени организации и форуми биха могли да изпълняват в насърчаването на мира или осигуряването на медиация чрез създаване на възможности за разискване и уреждане на противоречия,

K. като смята, че свободата на средствата за масово осведомяване е един от основните елементи на демократичните избори, доколкото гражданите следва да имат право да бъдат информирани за различните политически възгледи, което означава, че всички демократични политически сили и кандидати на изборите трябва да имат свободен достъп до средствата за масово осведомяване,

Л. като има предвид, че Всеобщата декларация за правата на човека предвижда, че правото да се избират свободно подбрани представители при тайно гласуване на периодично произвеждани и честни избори въз основа на всеобщо и равно избирателно право е право, с което следва да се ползват всички граждани, и е съществен елемент от демокрацията и принципа на правовата държава, с който държавите от Европейския съюз и АКТБ са ангажирани съгласно съответните им правни задължения,

M. като има предвид, че Европейският съюз трябва да изпълнява ключова роля в оказването на подкрепа на държавите от АКТБ за утвърждаване на правата на човека и демокрацията, насърчаване на популяризирането на тези права чрез външните си действия и като реагира бързо и ефективно в случай на сериозни и трайни нарушения на правата на човека,

Н. като има предвид, че равенството между мъжете и жените и участието на жените в процеса на вземане на решения както на законодателно равнище, така и на равнище изпълнителна власт са важни елементи от доброто управление,

O. като има предвид, че всеобщият, обособен и същевременно неделим характер на правата на човека, като под това се разбират не само гражданските и политическите права, но и икономическите, социалните и културни права, трябва да бъде утвърждаван и насърчаван,

П. като има предвид, че политическият плурализъм, свободата на изразяване, равният достъп до средствата за масово осведомяване по време на кампании, тайното гласуване и зачитането на основните права на кандидатите са съществени елементи на демократичните, свободни и честни избори,

Р. като признава, че избирателният процес има решаващо значение за определяне на степента, в която ключовите принципи на политическия плурализъм са спазени, като следователно е необходимо държавите да организират избори в съответствие с международно и регионално признати стандарти,

С. като има предвид, че наблюдението и подпомагането на организацията на изборите са ключови елементи от глобалната стратегия на ЕС за зачитане на правата на човека, укрепване на демокрацията и принципа на правовата държава и насърчаване на развитието в отношенията му с развиващите се страни,

Т. като има предвид, че насърчаването на демокрацията чрез подпомагане на организацията на изборите трябва да се основава на предварително наблюдение на политическата среда във въпросната страна, като наблюдаването на изборите трябва да бъде част от непрекъснат процес на наблюдение и подкрепа за демократизацията,

У. като има предвид, че наблюдаването на изборите, по-специално от демократично избрани парламентаристи, е жизненоважно за засилване на легитимността на избирателните процеси, за повишаване на общественото доверие в изборите, за предотвратяване на изборните измами, за по-добра защита на правата на човека и за оказване на принос за уреждане на конфликтите,

Ф. като има предвид, че наблюдаващите делегации и мисии, съставени от равен брой членове от АКТБ и ЕС, могат да оказват значителен принос за намаляване на напрежението във въпросните страни,

Х. като има предвид, че Европейският парламент трябва да поеме важна роля в наблюдаването на изборите от страна на ЕС, предвид демократичната му легитимност и специфичен експертен опит, и като има предвид, че по този начин се повишава политическият престиж на подобни мисии,

Ц. като изразява дълбока загриженост във връзка с факта, че множество нестабилни държави от АКТБ, които се намират в преход от конфликт към демокрация при ограничени институционални възможности за провеждане на свободни и честни избори, могат лесно да се върнат обратно към конфликта, ако не бъдат подпомогнати от мироопазващи части при организацията на изборите с оглед гарантиране на изборите и избирателните процеси,

Ч. като изразява допълнително безпокойство от факта, че присъствието на въоръжени сили за сигурност пред избирателните бюра, разпространяването на малките оръжия и леките въоръжения и милитаризацията на гражданите в някои страни от АКТБ увеличават риска от заплахи, тормоз и прояви на насилие по време на изборите, като по този начин много граждани са възпрепятствани при упражняване на правото им на глас,

Ш. като има предвид, че участието на жените в процеса на вземане на решения в АКТБ и ЕС е незадоволително, като това налага специални мерки за отстраняване на това неравновесие,

Щ. като съзнава, че държавите от АКТБ и ЕС като Руанда, Швеция, Южна Африка, Уганда и други, които са достигнали 30 % представителство на жени в националните си парламенти, са постигнали този резултат чрез въвеждане в институционалните структури на различни форми на утвърдителни действия в полза на жените,

Ю. като изразява убеденост, че е налице крайна нужда от включване в институционалните структури на гражданското образование, обучение и повишаване на обществената осведоменост за кандидатите, гласоподавателите и лицата, натоварени с организацията на изборите,

Я. като има предвид, че е необходимо националните правителства да въведат публично финансиране за политическите партии с цел да се предотврати поставянето им в зависимост от външни влияния, както и да се избегне зависимостта на тези партии от външни източници, които могат да упражняват влияние в полза на конкретните си интереси в тези страни и да насърчават корупцията,

AА. като признава, че изграждането и подпомагането на институционалната рамка за насърчаване на демокрацията, доброто управление, мира и сигурността, отчетността и правата на човека са ключови фактори за укрепването на свободните и честни избори и избирателни процеси,

AБ. като отбелязва, че в редица държави от АКТБ опозиционните партии срещат различни пречки при свободното си осъществяване на дейност по набиране на членове и по упражняване на правото си на свобода на събранията, сдружаването и словото,

Демократични принципи и практики

1. призовава всички държави да признаят значението на свободните избори с тайно гласуване и при всеобщо участие като един от принципите за гарантиране на демокрацията и да възприемат разбирането, че свободните и честни избори и легитимните национални институции са предпоставка за демокрация;

2. заявява, че съществуват всеобщи демократични принципи и стандарти, съдържащи се в международните и регионални правни инструменти, които трябва да бъдат ръководен принцип за държавите, с който те да се съобразяват при изграждането на демократични институции и рамки;

3. настоятелно призовава правителствата да гарантират лоялна конкуренция между политическите партии и групи, така че изборите да могат да отговорят на международните стандарти; подчертава необходимостта да се избягват промени на избирателната система в последния момент, като промяна на процедурата или изключване на избиратели от списъците;

4. призовава държавите да прилагат политическа система — независимо дали става въпрос за плуралистична/мажоритарна, пропорционална или смесена — която да отразява тяхната историческа и културна среда и да съответства на основните принципи на участие на всички граждани в демократичното управление;

5. призовава държавите да прилагат модел на ръководене на изборите, основан на независим модел, който отчита историческото и културно развитие на въпросната държава и може да осигури свободни и честни избори; подчертава, че органите за ръководене на изборите трябва да са освободени от правителствено влияние и да са съставени от независими и неутрални длъжностни лица;

6. подчертава, че от една страна, мерките за предотвратяване на измами при използване на правото на гласуване и на избирателни измами и от друга страна, организирането въз основа на разумен обем административна дейност на възможно най-проста, най-ясна и най-открита процедура, гарантираща включването в избирателните списъци на всеки, който има избирателни права, са от основна важност за всеки процес на подготовка на избори;

7. подчертава, че от една страна, мерки за гарантиране на това хората да не се сблъскват с пречки или репресии при гласуване и от друга страна, изискването да се осигури преброяване, свободно от манипулиране на гласовете от какъвто и да било вид, и процесът на определяне на резултата да бъде прозрачен и достъпен за обществеността на всички етапи, са от основно значение за избирателния процес;

8. подчертава, че всички мерки, предприети от обществените органи или от трети страни в съзнателен опит за оказване на въздействие върху подготовката, провеждането или резултатите от изборите, или за фалшифициране на резултатите от тях, трябва да бъдат последвани от съответни наказателни санкции;

9. настоятелно призовава всички държави към допълнително укрепване на ролята на жените на политическата сцена като гласоподаватели и като кандидати чрез доброволни или конституционно установени квоти според пола и стимули за кандидатиране на жени;

10. настоятелно призовава правителствата да установят правен режим, който да допуска независими, свободни и обективни средства за масово осведомяване, като гарантира, че държавата не притежава монополно или господстващо положение, и като насърчава съществуването на широк кръг от частни медии, които не са притежавани преобладаващо от отделен холдинг или физическо лице;

11. призовава политическите органи да осигурят обективна информация за изборите, по-специално за процедурата за регистрация, избирателните системи, часа на отваряне на избирателните бюра и конкурентните партии или кандидати, чрез средствата за масово осведомяване, по-специално по телевизията и най-вече по радиото, защото чрез радиото може да се осведомяват дори хора, които са неграмотни и живеят в отдалечени места; смята, че също така е важно тази информация да бъде разпространявана на местните и регионални езици;

12. призовава всички правителства да признаят международните стандарти за правата на човека, включително правата, отнасящи се до свободата на словото и събранията и във връзка с насърчаването на правата на опозицията за пълноценно участие в избирателните процеси;

13. настоятелно призовава всички държави да осигурят равно представителство и политическа равнопоставеност на гражданите (особено на онези групи, които по традиция са маргинални или малцинствени) и да осигури всеобхватно и всеобщо обучение, свързано с изборите;

14. настоятелно призовава всички държави да създадат правни механизми за защита на ефективното участие на опозицията, които да им осигуряват свобода за мобилизиране и за популяризиране на техните алтернативни политики с оглед насърчаване на политическата конкуренция;

Демокрация и добро управление

15. настоятелно призовава държавите от АКТБ и ЕС да изработят национални политики, основани на зачитането на ценностите, принципите и стандартите на демокрацията и правата на човека и насочени към изграждане на правова държава, гарантиране на прозрачност на избирателните процеси, засилване на ефективността на правните услуги и услугите по сигурността, и борба с дискриминиращите политики на изключване и насилие по време на избори;

16. призовава държавите от АКТБ и ЕС да включат въпросите за равенството между половете в националните си политики чрез въвеждане на законодателни разпоредби, гарантиращи утвърдителни действия (на квотен принцип) в полза на жените, както и че тези механизми за утвърдителни действия са в състояние да осигурят най-малко 30 % представителство на жени на ръководни длъжности;

17. призовава държавите да гарантират, че законите за политическите партии отчитат същността на еднаквото включване на жените в избирателните листи на партиите и насърчават вътрешната демокрация в тези партии чрез определяне на ясни изисквания, и да осигурят за жените с ограничени материални ресурси специална подкрепа за техните предизборни кампании, така че да могат да се състезават на равни начала с техните опоненти мъже, които обикновено са в по-добра позиция;

18. насърчава държавите да създадат избирателен орган, независим на конституционно равнище, който да не е подчинен на ръководството и контрола на нито един държавен орган и който да отговаря за организиране, провеждане и контрол върху изборите; определяне на избирателни райони; съставяне, поддържане, преразглеждане и актуализиране на избирателни списъци; разглеждане и вземане на решения по жалби във връзка с изборите, произтичащи от събития преди или по време на гласуването, и организиране и провеждане на програми за обучение на гласоподаватели, отнасящи се до изборите, наред с други функции;

19. призовава държавите от АКТБ да налагат строги глоби за злоупотреба с фондове за предизборни кампании, некоректно използване на предизборни обещания и подаръци с цел да бъдат съществено повлияни изборите, купуване на гласове, заплаха с насилие срещу лица, възнамеряващи да гласуват за противников кандидат, както и избирателни измами;

20. призовава държавите от АКТБ да създадат национална рамка за финансиране на всички политически партии на основата на пропорционално представителство на партиите в националното събрание, каквато е практиката в Южна Африка, Намибия, Република Сейшели, и насърчава държавите от АКТБ да забранят външното финансиране на политическите партии;

Значение на избирателния цикъл

21. подчертава, че изборите не могат да бъдат успешни, без да се положат достатъчно усилия през трите фази на изборния процес — предизборен, изборен и следизборен период — тъй като всяка от тях е ключова по своему и трябва да бъде призната като такава;

22. настоятелно призовава всички държави да се ангажират с пълната подготовка за изборите чрез орган за управление на изборите, укрепващ свободата на изразяване и свободата на партиите да се мобилизират и да набират членове;

23. призовава за регистриране на гласоподаватели по прозрачен начин, ангажиращ всички граждани и предоставящ широкомащабно обучение за гласоподавателите; и призовава за това избирателните списъци да са подготвени своевременно, така че всички граждани да са осведомени за своето вписване и да има достатъчно време за оспорване, преди гражданите да подадат своя глас;

24. призовава органите за управление на изборите да използват изцяло правомощията си, за да гарантират справедливост и безопасност през изборния ден чрез пълна достъпност до избирателните секции и прозрачно преброяване и записване на резултатите;

25. настоятелно призовава кандидатите и партиите да направят всичко възможно, за да предотвратят изборното насилие и заплахите;

26. подчертава необходимостта наблюдателите на изборите да спазват Кодекса за поведение на международните наблюдатели на избори (подписан от ООН през октомври 2005 г.) и техните препоръки да бъдат категорично вземани предвид от държавите, които канят наблюдатели;

27. призовава всички държави да въведат правила, с които да направят избирателния процес възможно най-прозрачен, и да насърчават и подкрепят участието на неутрални вътрешни наблюдатели от организации на гражданското общество, оправомощени чрез процедура за акредитация, които да имат достъп до всички избирателни секции, да присъстват по време на гласуването от отварянето на секциите до края на преброяването на гласовете и да дават оценка за процедурата, във връзка с което трябва да се ангажират, че ще спазват строг политически неутралитет;

28. призовава всички държави от АКТБ също така да дадат на акредитирани представители на партиите свободен достъп до избирателните секции от отварянето до затварянето им, а също и по време на преброяването, като от такива представители се изисква да действат с възможно най-голяма безпристрастност и да не агитират за своите партии; подкрепя мнението, че критичното наблюдение от страна на конкурентните политически сили съществено намалява риска от злоупотреби и измами;

29. подчертава необходимостта да бъдат назначени наблюдатели на изборите от СПА на базата на равно представителство на АКТБ и на ЕС, които да бъдат изпратени във всички държави от АКТБ, в които Европейският съюз подкрепя демократичния процес, и изтъква колко е важно тези делегации от наблюдатели на изборите да бъдат изпратени децентрализирано в различни градове и региони, за да бъде получена възможно най-подробна представа за ставащото там;

30. счита, че е задължително наблюдателите на изборите да получат подготовка за съответната страна и нейната политическа и социална ситуация, както и да пътуват навреме, така че да могат да научат повече за страната на място и да се запознаят с областта, за която отговарят, а също така да напускат страната едва когато резултатът от изборите е предвидим; само тогава е възможно да се направи достоверна оценка;

31. настоятелно призовава всички национални избирателни закони да допускат средствата за защита и жалбите относно изборите да бъдат разглеждани с помощта на ефективни механизми от независим съдебен орган и да признават значението на следизборния период;

32. призовава за следизборна подкрепа за правителство, сформирано чрез законни избори, отговарящи на международните и регионални стандарти, и за заемане на твърда позиция срещу правителствата, които не са сформирани в резултат на свободни и честни избори;

33. призовава международната общност на донорите, и по-специално Европейската комисия да организира следизборна подкрепа за укрепване на новоизбраните демократични институции, организациите на гражданското общество и недържавните участници (НДА), по-специално за да наблюдават прилагането на демокрацията в страната;

Мир и сигурност

34. призовава държавите от АКТБ и ЕС да гарантират, че разоръжаването, демобилизацията и включването отново в обществото на бившите бойци и недържавни военни части е най-важен приоритет във всички програми за следконфликтно възстановяване, така че да се гарантира, че периодът, водещ до демократични реформи за произвеждането на избори, се характеризира със сигурност и липса на насилие;

35. призовава държавите, и в частност държавите от АКТБ и ЕС, да подкрепят и засилят мерките по прилагането и мониторинга на Протокола от Найроби относно малките оръжия и леките въоръжения, за да се гарантира, че те не са използвани за сплашване на опонентите и гласоподавателите по време на избори;

36. настоятелно призовава държавите от АКТБ и ЕС да създадат механизми, гарантиращи, че държавите, които излизат от конфликти, като Демократична република Конго, Руанда, Сиера Леоне, Либерия и др., се подпомагат чрез разполагане на мироопазващ персонал по време на подготовката на изборите и след това с цел да се заздравят мирът и сигурността, докато се извършват демократичните реформи в тези страни;

Партньорство между АКТБ и ЕС

37. призовава ЕС да създаде събирателен пункт, от който да координира подкрепата за демократизацията и подпомагането/наблюдението на изборите; призовава ЕС да изразява единни позиции по въпросите, свързани с демокрацията и изборите;

38. препоръчва и трите институции на ЕС да изпълняват съвместно определени и допълващи се роли в областта на демокрацията и подпомагането/наблюдението на изборите, които да увеличат до максимум ефективността и възможностите на ЕС;

39. признава значението на демокрацията за предотвратяване на ожесточените конфликти и успеха на дългосрочното икономическо развитие;

40. отчита дейността, проведена от Европейската комисия в процеса на наблюдение на изборите, и подчертава важната роля на членовете на ЕП в делегациите на ЕС за наблюдение на изборите, а също заявява воля за продължаване на вече установеното добро сътрудничество;

41. подчертава значението на ясната последователност в политиката на ЕО относно изборния процес при непрекъснатост и хармонизация на наблюдението и подпомагането на изборите с оглед гарантиране на спазването на изборния цикъл;

42. призовава държавите-членки на ЕС и страните от АКТБ да работят съвместно и да задълбочават сътрудничеството в областта на демократичното развитие и избирателните процеси; препоръчва повече съвместни мисии на АКТБ и ЕС, по-специално в областта на демократизацията;

43. настоятелно призовава държавите от ЕС и АКТБ да подпомагат сътрудничеството с други международни организации, недържавни субекти, неправителствени организации, гражданското общество, местните органи и народните движения с оглед подобряване или укрепване на подкрепата за демократичното управление;

44. призовава държавите да участват в изграждане на капацитет и обучение на изборни и парламентарни администратори, както и да подкрепят и укрепват политическите партии;

45. настоятелно призовава за спазване и гарантиране на равен достъп до гласуване и граждански/политически права на групите в неравностойно положение и маргиналните групи, като хора с увреждания, етнически и други малцинства и разселени лица;

Роля на гражданското общество

46. препоръчва инициативи за обучение на високо равнище, насочени към гражданското общество, националните парламенти, Панафриканския парламент и служителите на изборната администрация, които трябва да бъдат провеждани достатъчно отрано и постоянно, а не само преди изборния период;

47. настоятелно призовава държавите да подкрепят устойчивия подход за укрепване на вътрешните структури за управление на избирателния процес и консолидиране на демократизацията;

48. настоятелно призовава държавите да наблюдават избирателните процеси във всички случаи, когато заинтересуваните страни поискат такова наблюдение, като начин за осигуряване на свободния им и честен характер и за насърчаване на инициативите за подпомагане на организацията на изборите чрез по-добро планиране и реализиране на дейности;

49. възлага на своите съпредседатели да предадат настоящата резолюция на Съвета на министрите от АКТБ и ЕС, Комисията на Африканския съюз, Панафриканския парламент и националните и регионални парламенти, Европейската комисия, председателството на Съвета и Африканския съюз.

[1] Приета от Съвместната парламентарна асамблея АКТБ-ЕС на 22 ноември 2007 г. в Кигали (Руанда).

[2] OВ L 317, 15.12.2000 г., стр. 3.

[3] OВ L 287, 28.10.2005 г., стр. 4.

[4] ОВ C 131Е, 5.6.2003 г., стр. 147.

[5] ОВ C 343, 5.12.2001 г., стр. 270.

[6] ОВ C 103Е, 29.4.2004 г., стр. 550.

[7] ОВ C 293Е, 2.12.2006 г., стр. 316.

--------------------------------------------------